text: Gastronomi til lavpris i vinterferien
  18 februar 2016 kl. 10.05
  I vinterferien er det muligt at få en god middag til få penge mange steder i landet i forbindelse med årets restaurantfestival Dining Week.
  På restaurant Dronning Louise i Esbjerg har de lige som mange andre restauranter landet over traditionelt haft få gæster i uge 7, hvor mange holder vinterferie.
  Men restaurantfestivalen Dining Week, der holdes landet over, tilbyder restauranterne gastronomi til lavpris, og det har fået gæsterne til at strømme til.
  Det er 6. gang, Dining Week bliver afholdt, og de deltagende restauranter tilbyder en fast tre retters menu til 225 kroner.
  Restaurant Dronning Louise er med for første gang i år.
  - Siden starten i søndags, er det gået over al forventning. Stort set alle borde, vi har udbudt til Dining Week, er blevet solgt, siger bestyrer på Dronning Louise, Stig Bo, til TV SYD.
  I år er i alt 180 restauranter med, og arrangørerne bag Dining Week forventer at sælge 130.000 billetter.
  I TV SYDs sendeområde er fem spisesteder tilmeldt. Tre i Esbjerg, et i Vejle og et i Kolding.
  Læs mere om årets Dining Week her: http://diningweek.dk/
  